S-347/2008

Mál þetta, sem dómtekið var 27. marz, er höfðað með ákæru lögreglustjórans á Akureyri, útgefinni 24. nóvember 2008, á hendur X og Z,

„fyrir nytjastuld og umferðarlagabrot,

I.

Gegn ákærða [X] fyrir að hafa föstudaginn 13. október 2008, tekið bifreiðina AY-204 í heimildarleysi, þar sem hún stóð á bifreiðastæði á bak við Skipagötu 14 á Akureyri og ekið henni án ökuréttar norður Ólafsfjarðarveg til Árskógssands og þaðan til Dalvíkur, gegnum Ólafsfjarðargöng til Ólafsfjarðar og upp á Lágheiði þar sem hann missti stjórn á bifreiðinni og ók honum [svo] út af veginum.

II.

Gegn ákærðu báðum fyrir að hafa síðar sama dag, tekið bifreiðina YP-391 í heimildarleysi, þar sem hún stóð á bílaplaninu fyrir utan íþróttahúsið á Ólafsfirði og gegn ákærða [X] fyrir að hafa ekið henni án ökuréttar til Akureyrar og til baka til Árskógssands, þar sem hann lagði bifreiðinni við heimili sitt.

Brot ákærðu teljast varða við 1. mgr. 259. gr. almennra hegningarlaga nr. 19, 1940. sbr. lög nr. 20, 1956 og umferðarlagabrot ákærða [X] við 1. mgr. 48. gr., sbr. 1. mgr. 100. gr. umferðarlaga nr. 50, 1987. Þess er krafist að ákærðu verði dæmd til refsingar.“

Við þingfestingu málsins breytti ákæruvaldið ákæru sinni gagnvart ákærðu Z þannig að í stað þess að hún væri ákærð fyrir nytjastuld væri henni gefin að sök hlutdeild í nytjastuldi og varði meint brot hennar við 1. mgr. 259. gr. almennra hegningarlaga sbr. 22. gr. sömu laga.

Eftir að ákæru hafði verið breytt með þessum hætti játuðu bæði ákærðu sök skýlaust samkvæmt henni. Með játningu ákærðu, sem fá stoð í gögnum málsins og engin ástæða virðist vera til að draga í efa, eru þau sönn að sök og hafa unnið sér til refsingar, en háttsemi þeirra er í ákæru rétt færð til refsiheimilda.

Samkvæmt sakavottorðum hefur ákærðu Z ekki áður verið gerð refsing. Sakaferill ákærða X, frá því hann náði átján ára aldri, er með þeim hætti að í júní 2005 gekkst hann undir lögreglustjórasátt sem fól í sér sekt fyrir fíkniefnalagabrot; í nóvember 2005 gekkst hann undir lögreglustjórasátt sem fól í sér sekt fyrir umferðarlagabrot og var jafnframt sviptur ökurétti í fjóra mánuði; í október 2007 voru honum ákveðin viðurlög, 275.000 króna sekt fyrir umferðarlagabrot og var hann jafnframt sviptur ökurétti í 15 mánuði og 15 daga; í desember 2007 voru honum ákveðin viðurlög, 435.000 króna sekt fyrir fíkniefnalagabrot og umferðarlagabrot og hann jafnframt sviptur ökurétti í 20 mánuði og í júní 2008 var hann dæmdur í fjögurra mánaða fangelsi, en fullnustu þriggja mánaða frestað skilorðsbundið í tvö ár, fyrir fíkniefnalagabrot og umferðarlagabrot og hann jafnframt sviptur ökurétti ævilangt.

Með brotum sínum nú hefur ákærði X rofið skilorð dómsins frá júní 2008 og verður sá dómur nú tekinn upp og ákærða dæmd refsing í einu lagi.

Ákærðu hafa bæði skýlaust játað brot sín og verður horft til þess við ákvörðun refsingar. Sömuleiðis verður horft til þess að ákærðu Z hefur ekki áður verið gerð refsing og hún var nýorðin átján ára er hún framdi brot sitt. Á hinn bóginn verður að líta til þess, að ákærði X fremur síðara brot sitt, sama dag og hann hafði áður gerzt sekur um nytjastuld með þeim árangri að hann missti stjórn á hlutaðeigandi bifreið og skildi hana eftir utan vegar á Lágheiði. Verður ákærði X dæmdur í fjögurra mánaða fangelsi en með heimild í a lið 57. gr. almennra hegningarlaga nr. 19/1940 verður ákvörðun refsingar ákærðu Z frestað og falli hún niður að liðnum tveimur árum haldi ákærða almennt skilorð. Gögn málsins bera ekki með sér að sakarkostnaður hafi fallið til vegna þess.

Þ-kk-nf D-kk-nf kveður upp dóm þennan.

D Ó M S O R Ð

Ákærði, X sæti fangelsi í fjóra mánuði.

Ákvörðun refsingar ákærðu Z er frestað og niður skal hún falla að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.